**PILISVÖRÖSVÁR VÁROS ÖNKORMÁNYZATA PÁLYÁZATOT HIRDET**

ÖNKORMÁNYZAT TULAJDONÁBAN LÉVŐ LAKÁS BÉRLETI JOGÁNAK ELNYERÉSÉRE A LAKBÉR PIACI ALAPON TÖRTÉNŐ MEGÁLLAPÍTÁSÁVAL

 a Pilisvörösvár Város Önkormányzatának Képviselő-testülete 105/2023. (VIII.02.) **Kt. sz.** számú határozata alapján.

**A lakást az Önkormányzat nem idegeníti el.**

**A pályázaton való részvétel általános feltételei:**

a pályázaton részt vehet azon nagykorú, cselekvőképes természetes személy:

* aki a pályázat kiírásának napján legalább *3 éve pilisvörösvári állandó, vagy tartózkodási lakhellyel* rendelkezik.
* aki saját vagy házastársa, élettársa jogcímén önálló önkormányzati bérlakással, valamint lakástulajdonnal, haszonélvezettel nem rendelkezik.
* aki *befizeti a 300.000,-Ft pályázati letétet.*
* aki vállalja, hogy a bérleti szerződésben meghatározott, az ő általa megajánlott bérleti díjat és lakáshasználathoz kapcsolódó díjakat a lakásbérlet teljes időtartama alatt megfizeti.
* akinek, vagy a vele együtt költöző családtagjának nincs köztartozása és/vagy a Pilisvörösvár Város Önkormányzata felé tartozása.
* nem részesül lakbér- és/vagy lakhatási támogatásban.

**A bérleti jogviszony időtartama:**

A Pilisvörösvár Város Önkormányzata (továbbiakban Bérbeadó) a pályázat nyertesével közjegyzői okiratba foglalva **5 év határozott időre** köti meg a lakásbérleti szerződést.
**A közjegyzői díjat a bérlőnek kell megfizetni.**

Bérlő a lakásbérleti szerződésben vállalja:

-lakbérfizetési kötelezettségét minden hónapban előre, a számlán feltüntetett fizetési határidőig, a közműszolgáltatók által számlázott szolgáltatási díjakat a szolgáltatási szerződésben meghatározott módon és időben teljesíti,

- a bérleményt életvitelszerűen lakja, 2 hónapot meghaladó távollétet a Bérbeadónak bejelenti,

- a lakást albérletbe nem adja,

- az együttélés szabályait betartja, a lakást rendeltetésszerűen, lakások és helyiségek bérletére, valamint az elidegenítésükre vonatkozó egyes szabályokról szóló 1993.évi LXXVIII. törvénynek (a továbbiakban: Lakástörvény) megfelelően használja.

A bérleti szerződés felmondható a Bérbeadó részéről, amennyiben a Bérlő a szerződésben vállalt kötelezettségeket- a Bérlő felszólítása ellenére- sem teljesíti.

A lakásbérleti szerződés lejárta előtt, a bérlő kérelmére – amennyiben a bérlővel szemben nem áll fenn felmondási ok – a szerződése újabb 5 év határozott időre meghosszabbítható.

**Lakásigény mértéke:**

A lakást - komfortfokozattól függetlenül – a szobaszám és a költöző személyek figyelembevételével az alábbiak szerint lehet bérbe adni.

|  |  |
| --- | --- |
| 1 szobás | maximum 3 személy |

**A pályázóval együtt költöző személyek köre:**

A pályázóval csak olyan személyek költözhetnek, akiket a Lakástörvény alapján a leendő bérlő a Bérbeadó hozzájárulása nélkül is befogadhat (házastárs, gyermek, befogadott gyermekének gyermeke, szülő), továbbá a Bérbeadó hozzájárulásával nagyszülő, unoka, testvér, élettárs, házastárs/élettárs gyermeke és kiskorú unokája, gyermeke házastársa vagy élettársa és annak kiskorú gyermeke, valamint gyámhatósági határozattal igazolható gondozottja, gondnoka, vagy tartási szerződés szerinti eltartója. A befogadható személyek száma nem haladhatja meg a lakásigény mértéke szerinti főt. Pályázóval a nagykorú beköltözők is szerződő féllé válnak.

**A bérbeadásra meghirdetett lakás jellemzői:**

-A lakás Pilisvörösvár Város Önkormányzatának tulajdonában van, társasházban helyezkedik el, ahol az ingatlan tulajdonosok által elfogadott Házirend szabályait a mindenkori lakáshasználónak köteles elfogadni és betartani.

-Bérbeadó a lakást teljeskörűen felújított állapotban adja bérbe. A lakás elektromos- és vízvezetékei, berendezési tárgyai, belső nyílászárói újak, működőképesek.

A külső nyílászárók: műanyag, thermo-ablakok, biztonsági bejárati ajtó.

A bérleti jogviszony időtartama alatt a – Lakástörvénynek megfelelően – a lakás burkolatainak, külső- és belső nyílászáróinak, a lakás berendezési tárgyainak (elektromos fűtőpanelek, csaptelepek, wc, mosdó, zuhany, mosogató, elektromos- tűzhely és főzőlap, mennyezeti világítás stb.) karbantartása, javítása, pótlása és cseréje a bérlő kötelezettsége. A Bérbeadó ezekkel kapcsolatban felmerülő költségeket nem téríti meg.

**Bérleti díj:**

**Az Önkormányzat a lakást felújított állapotban kívánja megpályáztatni, ezért a bérleti díj minimális összegét piaci alapon meghatározza a táblázatban megadott összegben.**

**A pályázó a pályázati dokumentumon megajánl egy, az Önkormányzat által megadott minimum, havonta fizetendő bérleti díjnál magasabb havi díjat.**

A bérlő tudomásul veszi, hogy az általa megajánlott bérletidíj mértéke minden év elején az infláció mértékével változhat.

|  |  |  |  |  |  |  |
| --- | --- | --- | --- | --- | --- | --- |
| cím | terület | komfort fokozat | helyiségek | fűtési mód | egyéb | **minimum bérletidíj Ft/hó** |
| **Budai út 10/a. fszt. 2.** | 39 m² | komfortos | előszoba, szoba, konyha fürdőszoba,  | elektromos fűtőpanelek minden helyiségben | Konyhában új beépített konyhabútor és pult.Lakáshoz tartozó társasházi pince | **100.000,-Ft/hó** |

**A lakás megtekintése két időpontban lehetséges:**

**2023. szeptember 12 - én, kedden, 15,30-16,00 óráig és**

**2023. szeptember 19 -én, csütörtökön 15,30-16,00 óráig**

**A pályázat benyújtásának módja:**

1, Papír alapon: ZÁRT BORÍTÉKBAN!

A borítékra rá kell írni:

„Pályázat a **Budai út 10/a. fszt. 2.** lakás bérbevételére” vagy

A zárt borítékra a jeligén kívül semmi egyéb, a pályázó azonosítására alkalmas szöveg nem írható rá!

- **postai úton** – postacím: Pilisvörösvári Polgármesteri Hivatal, 2085 Pilisvörösvár, Fő tér 1.

-**személyesen** Polgármesteri Hivatal Ügyfélszolgálati irodájában elhelyezett zárt urnába lehet bedobni.

2, Elektronikus úton: lakaspalyazat5@pilisvorosvar.hu zárt e-mail címre küldve.

**A benyújtott pályázatnak tartalmaznia kell az alábbiakat:**

 -kitöltött és aláírt jelentkezési lap

 -aláírt nyilatkozat, melyben a pályázó elfogadja a pályázat feltételeit, személyes adatainak kezeléséhez hozzájárul.

 -a pályázati letét, 300.000,-Ft összegű pályázati letét befizetésének igazolása (bank által kiadott hivatalos igazolás)

Önkormányzat OTP-nél vezetett letéti számlája: **11784009-15730129-06530000**

**A pályázat beérkezésének határideje:**

**2023. augusztus 28. napjától - 2023. szeptember 29. 10,00 óráig.**

A pályázati dokumentáció ingyenes, átvehető személyesen a Polgármesteri Hivatal Ügyfélszolgálati Irodájában vagy elektronikusan letölthető a városi honlapról: [www.pilisvorosvar.hu](http://www.pilisvorosvar.hu): Városháza/Lakossági ügyintézés/Letölthető dokumentum/Műszaki osztály/ Lakás pályázati dokumentumok menü pont alatt.

A lezárt borítékokat és a zárt e-mail fiókra érkező pályázatokat kizárólag az Előkészítő és Bíráló Bizottság bonthatja fel.

A pályázatok nyilvános felbontására a Polgármesteri Hivatal Tanácstermében 2023. október 09. 11,00 órakor kerül sor.

**A benyújtott pályázat érvénytelen:**

**Amennyiben a pályázó**

* a pályázati feltételeknek nem felel meg,
* nem írja alá a jelentkezési lapot vagy a nyilatkozatot,
* a pályázó hiányosan, nem minden kérdésre kiterjedően, nem egyértelműen tölti ki a jelentkezési lapot,
* a pályázó a pályázati felhívásban megjelölt határidőn túl nyújtotta be a pályázatát,
* igénye meghaladja a méltányolható szobaszám mértékét,
* a pályázatban nem a valóságnak megfelelő adatokat közöl,
* nem igazolja a letéti összeg befizetését.

**A pályázat elbírálásának módja:**

A pályázatok elbírálását az önkormányzat Előkészítő és Bíráló Bizottsága végzi el az alábbi szempontok alapján:

* a pályázó által megajánlott bérleti díj nagysága,
* a pályázó által közösségi munkákban való részvétel,
* a pályázó 3 éven túli Pilisvörösvári lakos,
* a pályázó fiatal vagy kisgyermeket nevelő szülő,
* a pályázó vagy a vele együtt költöző személy a város Közintézményében végzi munkáját.

**A pályázat elbírálásának határideje és a pályázók értesítése:**

A pályázathoz a benyújtáskor nem kell az adatok igazolására szolgáló igazolásokat, iratokat beadni.

Az igazolásokat, iratokat a pályázat elbírálása után az első három helyre rangsorolt pályázónak kell az értesítés kézhezvételétől számított 15 napon belül benyújtania.

E határidő elmulasztása jogvesztő.

Utólag ellenőrizendő iratok:

- a pályázó és vele együtt költözők személyazonosságot és lakcímet igazoló iratai,

- a pályázóval költöző kiskorú gyermek születési anyakönyvi kivonata (gyermek elhelyezés esetén gyámügyi határozat, vagy bíróságii végzés másolata szükséges)

* -munkáltatói igazolás/ vállalkozó jövedelmének igazolása 2023. 03.- 08. hónapokra
* együtt költöző tanuló esetében iskolalátogatási igazolás

A nyertesnek a bizottsági döntésről szóló írásos értesítés kézhezvételét követően 30 napon belül meg kell kötnie a lakásbérleti szerződést. **Piaci alapú bérbeadás esetén a bérlőnek 3 havi bruttó lakbérnek megfelelő összegű óvadékot kell befizetnie**. A befizetett letét az óvadékba beszámítható.

A Bérlőnek a bérleti szerződés megkötése után a közüzemi szolgáltatások biztosítására a közüzemi szolgáltatókkal külön szerződést kell kötnie.

Azok a pályázók, akik letétet fizettek be, de nem nyertek, azoknak a jelentkezési lapukon megjelölt bankszámla számukra visszautalásra kerül a befizetett letéti összeg 2023. november
30. napjáig.

**A lakáspályázat érvénytelenné nyilvánítása:**

A Kiíró eredménytelenné nyilvánítja a pályázati eljárást, ha a pályázati eljárás során nem nyújtottak be érvényes pályázatot.

A pályázó a pályázatát a pályázati eljárás bármely szakaszában írásban tett nyilatkozatával visszavonhatja.

A Kiíró fenntartja magának a jogot, hogy érvényes pályázat mellett is visszavonja az adott lakásra kiírt pályázatot, és egyik ajánlattevővel sem köt szerződést.

A lakásbérleti jogviszonnyal kapcsolatos további jogokat és kötelezettségeket a Lakástörvény, a Ptk., továbbá a Pilisvörösvár Város Önkormányzatának 8/1997. (VI. 30.) számú rendelete tartalmazza.

Az Önkormányzat, mint adatkezelő kezeli az Ön által rendelkezésre bocsátott adatát abból a célból, hogy a nyertes pályázóval szerződést tudjon kötni. Az adatkezelés ideje: a pályázat lezárása. A kezelt adatok köre: kizárólag a pályázathoz, illetve a szerződés megkötéséhez szükséges adatok. Az adatkezelés jogalapja: GDPR Rendelet 6. cikk (1) bek. b) pontja.

Pilisvörösvár, 2023. augusztus 28.

dr. Fetter Ádám

polgármester